CELEX: 61987CS0001
Language: el
Date: 1987-06-17 00:00:00
Title: Διάταξη του Δικαστηρίου της 17ης Ιουνίου 1987. # Universe Tankship Company Incorporated κατά Επιτροπής των Ευρωπαϊκών Κοινοτήτων. # Αίτηση αδείας κατασχέσεως στα χέρια της Επιτροπής των Ευρωπαϊκών Κοινοτήτων. # Υπόθεση 1/87 SA.

Avis juridique important

|

61987S0001

ΔΙΑΤΑΞΗ ΤΟΥ ΔΙΚΑΣΤΗΡΙΟΥ ΤΗΣ 17ΗΣ ΙΟΥΝΙΟΥ 1987.  -  UNIVERSE TANKSHIP CO INC. ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ  -  ΑΙΤΗΣΗ ΜΕ ΤΗΝ ΟΠΟΙΑ ΖΗΤΕΙΤΑΙ ΝΑ ΕΠΙΤΡΑΠΕΙ ΚΑΤΑΣΧΕΣΗ ΕΙΣ ΧΕΙΡΑΣ ΤΗΣ ΕΠΙΤΡΟΠΗΣ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ.  -  ΥΠΟΘΕΣΗ 1/87.  

Συλλογή της Νομολογίας του Δικαστηρίου 1987 σελίδα 02807

ΠερίληψηΔιάδικοιΣκεπτικό της απόφασηςΔιατακτικό
Λέξεις κλειδιά

++++Προνόμια και ασυλίες των Ευρωπαϊκών Κοινοτήτων - Αίτηση άδειας κατασχέσεως στα χέρια κοινοτικού οργάνου - 'Ελλειψη εναντιώσεως του οργάνου που είναι τρίτος - Αίτηση άνευ αντικειμένου  ( Πρωτόκολλο περί των προνομίων και ασυλιών των Ευρωπαϊκών Κοινοτήτων, άρθρο 1 )  

Περίληψη

Ενόψει του στόχου της προστασίας των Κοινοτήτων που επιδιώκεται με το άρθρο 1 του πρωτοκόλλου περί των προνομίων και ασυλιών των Ευρωπαϊκών Κοινοτήτων, ο δανειστής μπορεί να υποβάλει αίτηση αδείας προς το Δικαστήριο βάσει αυτού του άρθρου μόνο στην περίπτωση κατά την οποία το κοινοτικό όργανο, στα χέρια του οποίου τρίτος προτίθεται να προβεί σε κατάσχεση, εναντιώνεται προβάλλοντας ότι η επιδιωκόμενη κατάσχεση μπορεί να παρενοχλήσει τη λειτουργία των Κοινοτήτων και να θίξει την ανεξαρτησία τους . 

Διάδικοι

Στην υπόθεση 1/87 SΑ,  που έχει ως αντικείμενο αίτηση αδείας κατασχέσεως στα χέρια της Επιτροπής των Ευρωπαϊκών Κοινοτήτων,  ΤΟ ΔΙΚΑΣΤΗΡΙΟ  συγκείμενο από τους Υ . Galmot, πρόεδρο τμήματος, προεδρεύοντα, Κ . Κακούρη, T . F . O' Higgins και F . Schockweiler, προέδρους τμήματος, G . Bosco, T . Koopmans, O . Due, U . Everling, K . Bahlmann, R . Joliet και J . C . Moitinho de Almeida, δικαστές,  γενικός εισαγγελέας : J . L . da Cruz Vilaca  γραμματέας : Ρ . Heim  εκδίδει την ακόλουθη  Διάταξη  

Σκεπτικό της απόφασης

1 Με δικόγραφο που πρωτοκολλήθηκε στη γραμματεία του Δικαστηρίου στις 16 Φεβρουαρίου 1987, η Universe Tankship Company Incorporated, εταιρία λιβεριανού δικαίου, με έδρα την Μονρομβία ( Λιβερία ), Broadstreet, King House, εκπροσωπούμενη από τον R . O . Dalcq, δικηγόρο Βρυξελλών, 1050 Βρυξέλλες, avenue F . Roosevelt, 56, και με αντίκλητο στο Λουξεμβούργο τον J . Loesch, 8, rue Zithe, ζητεί, επικαλούμενη το άρθρο 1 του πρωτοκόλλου περί των προνομίων και ασυλιών των Ευρωπαϊκών Κοινοτήτων, να της επιτραπεί να προβεί σε κατάσχεση στα χέρια της Επιτροπής των ποσών που οφείλει η Επιτροπή στο βελγικό δημόσιο από οποιαδήποτε αιτία, ιδίως δε ως μισθώματα .  2 Δυνάμει του άρθρου 1 του πρωτοκόλλου περί των προνομίων και ασυλιών των Ευρωπαϊκών Κοινοτήτων "τα περιουσιακά στοιχεία και τα στοιχεία ενεργητικού των Κοινοτήτων δεν δύνανται να αποτελέσουν αντικείμενο οποιουδήποτε αναγκαστικού μέτρου διοικητικής ή δικαστικής αρχής, άνευ αδείας του Δικαστηρίου ". Το αντικείμενο αυτής της διατάξεως είναι το να αποτραπεί η παρενόχληση της λειτουργίας των Κοινοτήτων και να μη θιγεί η ανεξαρτησία τους .  3 Δεδομένου ότι η άδεια του Δικαστηρίου για να ληφθούν αναγκαστικά μέτρα διοικητικής ή δικαστικής αρχής απαιτείται προκειμένου να διαφυλαχθούν τα προνόμια και οι ασυλίες των Ευρωπαϊκών Κοινοτήτων, η αρμοδιότητα του Δικαστηρίου στην περίπτωση κατασχέσεως δεν μπορεί να υπερβεί το πλαίσιο της εξετάσεως του ζητήματος αν το μέτρο αυτό μπορεί, ενόψει των αποτελεσματων που συνεπάγεται κατά το εφαρμοστέο εθνικό δίκαιο, να παρενοχλήσει την εύρυθμη λειτουργία των Ευρωπαϊκών Κοινοτήτων και να θίξει την ανεξαρτησία τους . Η διαδικασία της κατασχέσεως εξακολουθεί κατά τα λοιπά να διέπεται πλήρως από το εφαρμοστέο εθνικό δίκαιο .  4 Ο σκοπός της νομικής προστασίας που επιδιώκεται με τη διαδικασία χορηγήσεως άδειας από το Δικαστήριο υπερακοντίζεται, όταν το όργανο που είναι τρίτος θεωρεί ότι δεν έχει λόγους να αντιταχθεί στην κατάσχεση .  5 Κατά συνέπεια, μόνο στην περίπτωση που το οικείο κοινοτικό όργανο προβάλλει αντιρρήσεις, ισχυριζόμενο ότι η σκοπούμενη κατάσχεση μπορεί να παρακωλύσει τη λειτουργία και να θίξει την ανεξαρτησία των Κοινοτήτων μπορεί ο επισπεύδων δανειστής να ζητήσει από το Δικαστήριο τη χορήγηση άδειας βάσει του άρθρου 1 του προαναφερθέντος πρωτοκόλλου .  6 Εν προκειμένω, η Επιτροπή των Ευρωπαϊκών Κοινοτήτων δήλωσε με τις παρατηρήσεις της που κατέθεσε ενώπιον του Δικαστηρίου στις 26 Ιανουαρίου 1987 ότι δεν προβάλλει αντιρρήσεις ως προς την κατάσχεση, για την οποία η αιτούσα ζητεί άδεια .  7 Επομένως, κατά το παρόν στάδιο της διαδικασίας που κίνησε η αιτούσα, η αίτηση χορηγήσεως άδειας είναι χωρίς αντικείμενο .  

Διατακτικό

Για τους λόγους αυτούς  ΤΟ ΔΙΚΑΣΤΗΡΙΟ  αποφασίζει :  1 ) Καταργεί τη δίκη .  2 ) Καταδικάζει την αιτούσα στα δικαστικά έξοδα .  Λουξεμβούργο, 17 Ιουνίου 1987 .